Title: Časť II
Author: Frantisek Hajnovic
Last saved by: spano
Company: nbs

Predkladacia správa

Materiál “Stratégia prijatia eura v Slovenskej republike” predkladá Ministerstvo financií SR a NBS na rokovanie vlády  v zmysle uznesenia vlády SR č. 183 z 12.3. 2003. 

Slovenská republika sa v máji r. 2004 stane členom Európskej únie. Neoddeliteľnou súčasťou rozhodnutia o vstupe do EÚ je aj záväzok, že Slovenská republika sa stane členom eurozóny. Z toho vyplýva, že v súčasnosti už nie je aktuálnou otázka, či euro prijmeme, ale kedy sa tak stane. 

Podmienkou členstva v eurozóne je, aby krajina bola pripravená prijať jednotnú menu euro a bola schopná plniť záväzky, vyplývajúce z Paktu stability a rastu. K tomu je potrebné splnenie nominálnych (tzv. maastrichtských) konvergenčných kritérií. Vláda SR vo svojom programovom vyhlásení vyjadrila odhodlanie vytvoriť predpoklady na splnenie maastrichtských kritérií do r. 2006. Národná banka Slovenska viackrát deklarovala, že podporuje vstup do eurozóny v najskoršom možnom čase. Tento názor je založený na zhodnotení súčasného stavu a perspektív vývoja reálnej a nominálnej konvergencie slovenskej ekonomiky s ekonomikou EÚ, posúdení rôznych aspektov členstva SR v menovej únii, na zhodnotení pozitívnych a negatívnych dopadov vyplývajúcich z prijatia spoločnej meny. Predkladaný materiál sa zaoberá súvislosťami, ktoré sú pre toto hodnotenie  relevantné.

Materiál predstavuje úvodný spoločný a koordinovaný prístup Ministerstva funancií SR a Národnej banky Slovenska k základným otázkam súvisiacim so vstupom SR do eurozóny. Následne bude nevyhnutné spolupracovať na spresňovaní týchto východísk do podoby harmonogramu konkrétnych hospodárskopolitických opatrení a reformných krokov.

V hlavnom texte predkladaného materiálu sa podrobnejšie rozoberá stav reálnej a nominálnej konvergencie SR do EÚ, charakterizujú sa záväzky, ktoré SR prebrala pri podpise prístupovej zmluvy do EÚ, ako aj kritériá vstupu do eurozóny. Rozoberajú sa tiež  výhody a nevýhody prijatia eura a prezentujú sa hospodárskopolitické závery, ktoré s tým súvisia.

V  jednotlivých prílohách materiálu sú uvedené dodatočné informácie ako aj podrobnejšie argumenty osvetľujúce kľúčové tézy materiálu. 

Súčasťou materiálu je aj návrh spoločného prehlásenia vlády SR a NBS k postupu pri vstupe SR do eurozóny.

Materiál bol predložený do  medzirezortného pripomienkového konania a paralelne prebiehala k nemu aj verejná diskusia, z ktorých relevantné podnety boli zapracované do predkladaného dokumentu. Vzhľadom na to, že predchádzajúci názov materiálu vyvolával v odbornej verejnosti určité nedorozumenia, materiál sa predkladá s novým názvom, ktorý rešpektuje medzinárodne zaužívanú terminológiu. K zásadným pripomienkam vzneseným v rámci pripomienkového konania sa uskutočnili rozporové konania. Rozdielne stanoviská MV SR  a MF SR, resp. NBS sa nepodarilo prekonať ani rokovaním na úrovni ministrov, preto sa materiál predkladá s rozporom.  

Vzhľadom na svoj koncepčný a širokospektrálny charakter materiál neobsahuje špeciálnu doložku finančných, ekonomických, enviromentálnych vplyvov a vplyvov na zamestnanosť.